রামোনা কুইম্বি

রামোনা জেরাল্ডিন কুইম্বি হল বেভারলি ক্লিয়ারি রচিত একই নামের উপন্যাস সিরিজের একটি কাল্পনিক চরিত্র, যা ১৯৫০-এর দশক থেকে ১৯৯০-এর দশক পর্যন্ত প্রকাশিত হয়েছিল। সে প্রথম হেনরি হাগিন্স সিরিজে আবির্ভূত হয় হেনরির নতুন সেরা বন্ধু বিয়াট্রিসের (যাকে রামোনা এবং তার পরিবার "বিজুস" বলে ডাকে) বিরক্তিকর ছোট বোন হিসেবে। ১৯৫৫ সালে রামোনা সিরিজের প্রথম উপন্যাস, বিজুস অ্যান্ড রামোনা প্রকাশিত হয়, তবে রামোনা হেনরি হাগিন্স সিরিজের সমস্ত উপন্যাসে একটি চরিত্র হিসেবে উপস্থিত ছিল।

সিরিজটি রামোনাকে কেন্দ্র করে ঘটে, নার্সারি স্কুলের শিশু (বিজুস অ্যান্ড রামোনা) থেকে চতুর্থ শ্রেণির ছাত্রী (রামোনাস ওয়ার্ল্ড) হয়ে ওঠা পর্যন্ত। বইগুলোতে রামোনা যেসব বিষয়ের সম্মুখীন হয়, তার মধ্যে রয়েছে আর্থিক সংকট, পোষা প্রাণীর মৃত্যু, স্কুলের উৎপীড়ক, বিয়ে, বিবাহবিচ্ছেদ, ভাইবোনের সম্পর্ক এবং পরিবারে নতুন সদস্যের আগমন।

চরিত্রের সংক্ষিপ্ত বিবরণ

রামোনা চরিত্রটি প্রথম হেনরি হাগিন্স বইয়ে বিয়াট্রিস "বিজুস" কুইম্বির ছোট বোন হিসেবে পরিচিতি পায়, যে বিজুস এবং তার বন্ধুদের সাথে থাকতে জেদ করত। তাকে এবং তার পরিবারকে পোর্টল্যান্ড, ওরেগনের গ্রান্ট পার্ক এলাকার ক্লিকিট্যাট স্ট্রিটে বসবাসকারী একটি মধ্যবিত্ত আমেরিকার পরিবার হিসেবে চিত্রিত করা হয়েছে। রামোনা সিরিজটি এগোনোর সাথে সাথে রামোনা একটি ছোট শিশু থেকে রামোনাস ওয়ার্ল্ড বইয়ে দশ বছর বয়সী মেয়েতে পরিণত হয়।

বইগুলোতে রামনোকে একটি কল্পনাপ্রবণ ছোট মেয়ে হিসেবে চিত্রিত করা হয়েছে, সে দুষ্টুমি করতে ভালোবাসে, যা তার উদ্বেগ এবং কৌতূহল থেকে উদ্ভূত হয়। চিলড্রেনস লিটারেচার অ্যাসোসিয়েশন কোয়ার্টার্লির জেমস জারিলো তাকে একজন আগ্রহী এবং কখনও কখনও অধৈর্য শিক্ষার্থী হিসেবে বর্ণনা করেছেন, যার রূপকথার গল্প এবং মাইক মুলিগান অ্যান্ড হিজ স্টিম শভেলের মতো শিশুসাহিত্যের প্রতি ভালোবাসা রয়েছে।  সিরিজটিতে রামনোকে শারীরিকভাবে একজন রোগা, শ্বেতাঙ্গ ছোট মেয়ে হিসেবে বর্ণনা করা হয়েছে, যার চুল ছোট করে সোজা বব ছাঁটে কাটা।

চরিত্রটি সম্পর্কে ক্লিয়ারিকে জিজ্ঞাসা করা হয়েছিল যে তিনি ছোটবেলায় রামনোর মতো ছিলেন কিনা। এর উত্তরে তিনি বলেছিলেন যে রামনোর মতো তারও একই রকম চিন্তা থাকলেও, তার আচরণ আরও ভালো ছিল।

উপস্থিতি

হেনরি হাগিন্স (১৯৫০)
হেনরি অ্যান্ড বিজাস (১৯৫২)
হেনরি অ্যান্ড রিবসি (১৯৫৪)
বিজাস অ্যান্ড রামনো (১৯৫৫)
হেনরি অ্যান্ড দ্য পেপার রুট (১৯৫৭)
হেনরি অ্যান্ড দ্য ক্লাবহাউস (১৯৬২)
রিবসি (১৯৬৪)
রামনো দ্য পেস্ট (১৯৬৮)
রামনো দ্য ব্রেভ (১৯৭৫)
রামনো অ্যান্ড হার ফাদার (১৯৭৭)
রামনো অ্যান্ড হার মাদার (১৯৭৯)
রামনো কুইম্বি, এজ ৮ (১৯৮১)
রামনো ফরএভার (১৯৮৪)
রামনোর ওয়ার্ল্ড (১৯৯৯)

চিত্রায়ণ

রামোনা সিরিজের একাধিক রূপান্তর করা হয়েছে। ১৯৮৮ সালে সিরিজটি কানাডার টেলিভিশন সিরিজ 'রামোনা'-তে রূপান্তরিত হয়, যেখানে চরিত্রটিতে অভিনয় করেন সারাহ পলি। ২০১০ সালে একটি চলচ্চিত্র রূপান্তর, 'রামোনা অ্যান্ড বিজাস' মুক্তি পায়, যেখানে জোয়ী কিং রামোনা চরিত্রে অভিনয় করেছিলেন।

সিরিজটির একটি মঞ্চনাট্য রূপান্তর, 'রামোনা কুইম্বি'-তেও চরিত্রটি রয়েছে।

সমালোচনামূলক অভ্যর্থনা

একাধিক সাংবাদিক ও লেখক রামোনা চরিত্রটি নিয়ে মন্তব্য করেছেন। দ্য ওয়াশিংটন পোস্টে ২০২১ সালের একটি নিবন্ধে নোরা ক্রুগ উল্লেখ করেছেন যে, যদিও অনেকে রামোনাকে একজন উৎপাত সৃষ্টিকারী হিসেবে দেখে, তিনি বিশ্বাস করেন যে চরিত্রটি জীবনের প্রতি একটি শিশুর দৃষ্টিভঙ্গি চিত্রিত করার জন্য তৈরি করা হয়েছে এবং সিরিজটি এগোনোর সাথে সাথে চরিত্রটি আরও দায়িত্বশীল হয়ে উঠেছে। অ্যাঞ্জেলা এম. সালাস সিরিজে রামোনাকে একজন "প্রাথমিকভাবে জেদি এবং অসুখী শিশু" হিসেবে বর্ণনা করেছেন, যে ঘন ঘন দুর্ঘটনা এবং শিক্ষকের দৃঢ় সংশোধনের মাধ্যমে শেখে যে চুল টানা একটি খারাপ কাজ এবং সে আশা করতে পারে না যে সবাই সবকিছু তার মতো করে দেখবে ও করবে। র‍্যাচেল ভোরোনা কোট এই চরিত্রটিকে "এক প্রজন্মের মেয়েদেরকে বেপরোয়া মনোভাব গ্রহণ করতে" শেখানোর কৃতিত্ব দেন এবং বলেন যে, "যদি রামোনা বুঝতে পারে যে তার আবেগগুলো সবসময় শহরতলির ভদ্রতার সাথে সামঞ্জস্যপূর্ণ নয়, তবুও সে নিজেকে ছোট করতে অস্বীকার করে।" সিএনএন-এর অ্যালিসন হোপ উল্লেখ করেছেন যে তিনি চরিত্রটিকে একজন প্রচলিত রীতির বিরোধী হিসেবে দেখেছেন এবং চরিত্রটি শৈশবে তাকে আকর্ষণ করত কারণ এটি ১৯৮০ ও ১৯৯০-এর দশকে উপস্থিত অনেক নারী চরিত্রের মধ্যে চিত্রিত "প্রচলিত নারীসুলভ বৈশিষ্ট্য" প্রদর্শন করে না।

ক্রিস্টিন ডেভাইন চরিত্রটির সমালোচনা করেছেন। তিনি চরিত্রটিকে আধুনিক কালের বিদ্রোহী, নিয়ম ভঙ্গকারী নারী চরিত্রগুলোর মতো দেখেছেন, যারা প্রায়শই তাদের কাজের জন্য কোনো পরিণতির সম্মুখীন হয় না, যা ডেভাইন মনে করেন বাস্তব জীবনে অনেক মেয়েরা এর বিপরীত অভিজ্ঞতার সম্মুখীন হয়। ডেভাইন আরও উল্লেখ করেছেন যে কিছু পাঠক রামোনার সাথে তার বোনের সম্পর্ককে বৈরী হিসেবে ভুল ব্যাখ্যা করে, যা তার মতে রামোনাকে ভুল বোঝার কারণ হয়ে দাড়িয়েছে।

চরিত্রটি সম্পর্কে ক্লিয়ারি মন্তব্য করেছেন যে, তিনি রামনোকে শিশু এবং শৈশবের আরও বাস্তবসম্মত চিত্রণ হিসেবে লিখেছেন, কারণ ক্লিয়ারি তার শৈশবের বইগুলো নিয়ে "খুব বিরক্ত ছিলেন, কারণ সেগুলোতে শিশুরা সবসময় ভালো শিশু হতে শেখে, কিন্তু আমার অভিজ্ঞতায় তারা তা করত না।" তিনি আরও বলেছেন যে রামনো কোনো দুষ্টু মেয়ে নয়, বরং "ঘটনাগুলো ঠিক সেভাবে ঘটত না যেভাবে সে ভাবত।" বাজফিডের সাচি কৌল এই অনুভূতির উপর মন্তব্য করেছেন কারণ তিনি মনে করতেন যে, "সে যে খুব বিরক্তিকর ছিল, এমনটা নয়; সে কেবল যেকোনো উপায়ে নিজেকে প্রকাশ করতে এবং গুরুত্ব পেতে মরিয়া ছিল।"

আরও পড়ুন




বহিঃসংযোগ

মুভি ডেটাবেসে রামোনা কুইম্বি

তথ্যসূত্র

বিষয়শ্রেণী:২০শ শতাব্দীর মার্কিন উপন্যাসের চরিত্র
বিষয়শ্রেণী:সাহিত্যে শিশু চরিত্র
বিষয়শ্রেণী:সাহিত্যের নারী চরিত্র